Peter Skaarup (DF), 2004-12-14:
Jeg skal lade være med at gå ind i en diskussion om Folketingets dagsorden, men blot sige, at vi i Dansk Folkeparti er meget optagede af det her forslag, som det nok også står klart, og vi er da glade for, at udenrigsministeren gik på talerstolen.
Men vi savner egentlig, ligesom andre har sagt under debatten, at Venstre og De Konservative blander sig i debatten.
Jeg ved ikke, hvem der er EU-ordførere i den her sag for Venstre og De Konservative, men der har i hvert fald ikke været nogen på talerstolen, der har kommenteret det her overhovedet.
Jeg ved til gengæld, at der langt ind i De Konservatives og langt ind i Venstres rækker også er mange, der er skeptiske ved, at Tyrkiet skal være medlem af EU.
Når vi så lægger det til side, er der også mange, der ønsker, at der skal være en folkeafstemning, hvis Tyrkiet skal være medlem af EU.
Jeg synes egentlig, at vi ud fra et sagligt grundlag – og jeg fornemmede også lidt, at udenrigsministeren bekræftede, at der er mange indvendinger mod Tyrkiets medlemskab af EU – i både vores beslutningsforslag og vores betænkningsbidrag har redegjort for en række punkter, der slår til lyd for, at det er et problem, hvis man overhovedet begynder seriøst at drøfte Tyrkiets medlemskab af EU.
Så er der nogle, der spørger: Hvorfor skal vi have den her debat?
Er det, der sker på torsdag i Det Europæiske Råd, så afgørende?
Jamen det er da afgørende, når man indleder reelle optagelsesforhandlinger.
Hele debatten, hele diskussionen er jo netop gået på, at i det øjeblik, man indleder reelle optagelsesforhandlinger, og det er det, man gør på torsdag, hvis man siger ja til forslaget, så begynder man reelt at diskutere, at Tyrkiet skal være medlem af EU.
Det er selvfølgelig også derfor, at vi har fremsat forslaget nu og vil have en afstemning om det i Folketinget, for vi synes, at det skal ud til vælgerne, hvis man gør det, som man måske gør på torsdag.
Så vil jeg sige, at vi ikke under debatten fik svar fra Det Konservative Folkeparti og heller ikke fra udenrigsministeren her til sidst på, om man bakkede op om det, som den konservative udenrigsordfører, fru Helle Sjelle, sagde under førstebehandlingen: at hun ikke ville udelukke, at der skulle være en folkeafstemning om Tyrkiets medlemskab af EU.
Jeg synes egentlig, at det, som fru Helle Sjelle sagde, var rosværdigt, men det står lidt uklart, om der egentlig er opbakning til det eller ej.
Jeg synes, at udenrigsministeren under førstebehandlingen lidt gav udtryk for, at der var opbakning til det, og jeg vil så tillade mig at konkludere, at der langt ind i de forskellige folketingspartiers rækker er opbakning til, at der skal være en folkeafstemning, i hvert fald hos De Konservative.
Jeg har også lagt mærke til, at Kristendemokraterne, som heller ikke har ytret sig under debatten, måske grundlæggende mener, sådan er det i hvert fald fremgået af medierne, at der nok skal være en folkeafstemning, hvis Tyrkiet skal være medlem af EU.
Så hvis vi er nået så langt, at vi kan konkludere, at der i hvert fald er tre partier, der grundlæggende synes, at det er en god idé, nemlig Dansk Folkeparti, Det Konservative Folkeparti og Kristendemokraterne, så er vi da nået et stykke ad vejen.
Det må de partier jo så afkræfte, hvis de på intet tidspunkt kan forestille sig en sådan folkeafstemning blive afholdt.
Så vil jeg sige, at det virker lidt underligt.
Et er, at vi er uenige om, hvorvidt Tyrkiet skal være medlem af EU eller ej, men det virker lidt underligt, at der er partier herinde, faktisk mange partier, der netop har fremsat forslag i Folketinget om, at vi skal have flere folkeafstemninger og tilmed på en måde, hvor det er via vælgerinitiativ, som vi kender det fra Schweiz og mange stater i USA,
men man kan sandelig ikke støtte, hvis der kommer en folkeafstemning om det her.
Det må jo betyde, at selv om 10 pct. af borgerne, som der står i både Kristendemokraternes, Enhedslistens og SF's forslag, indsamler underskrifter, vil man ikke være med til at afholde en folkeafstemning om Tyrkiets medlemskab af EU.
Man vil godt være med til at afholde en folkeafstemning om, om der skal være en svømmehal et sted, eller om nogle kommuner skal lægges sammen, eller om et hospital skal nedlægges.
Det er muligt, at man vil diskutere det og afholde folkeafstemninger, hvis nogle borgere ønsker det, men nej, man vil bestemt ikke være med til at afholde folkeafstemning om noget så uvigtigt som Tyrkiets medlemskab af EU!
Det er i og for sig sigende for debatten og ærgerligt for debatten, for jeg er sikker på, at denne debat kommer op igen.
Det vil vi fra Dansk Folkepartis side også sørge for at den gør.
Vi vil slå til lyd for, at de partier, der ikke har udelukket at afholde en folkeafstemning, bliver holdt fast på det, og så vil vi håbe, at man er blevet lidt klogere, sådan at man vil trykke på de grønne knapper, når der stemmes om et nyt forslag fra vores side om at holde folkeafstemning om det her spørgsmål, som vi anser for meget vigtigt i debatten om Tyrkiets medlemskab af EU.
Hermed sluttede forhandlingen.
Afstemning
Første behandling 30/11 2004.
Der var ikke stillet ændringsforslag.
Lovforslaget sattes til forhandling.
Lovforslaget overgik derefter til tredje behandling.
Afstemning